20061117

Decizia Comisiei

din 17 noiembrie 2006

privind aplicarea provizorie a Acordului de instituire a Organizației Internaționale ITER pentru Energia prin Fuziune în scopul punerii în aplicare comune a proiectului ITER și a Acordului privind privilegiile și imunitățile Organizației Internaționale ITER pentru Energia prin Fuziune în vederea punerii în aplicare comune a proiectului ITER

[notificată cu numărul C(2006) 5557]

(2006/943/Euratom)

COMISIA COMUNITĂȚILOR EUROPENE,

având în vedere Tratatul de instituire a Comunității Europene a Energiei Atomice, în special articolul 101 al doilea paragraf,

întrucât:

(1) Consiliul, prin decizia sa din 25 septembrie 2006, a aprobat încheierea de către Comisie a Acordului de instituire a Organizației Internaționale ITER pentru Energia prin Fuziune în scopul punerii în aplicare comune a proiectului ITER ("Acordul ITER"), a Aranjamentului privind aplicarea provizorie a Acordului de instituire a Organizației Internaționale ITER pentru Energia prin Fuziune în scopul punerii în aplicare comune a proiectului ITER ("Aranjamentul privind aplicarea provizorie") și a Acordului privind privilegiile și imunitățile Organizației Internaționale ITER pentru Energia prin Fuziune în vederea punerii în aplicare comune a proiectului ITER.

(2) Articolul 3 din Aranjamentul privind aplicarea provizorie exprimă dorința semnatarilor Acordului ITER ("semnatarii") de a urmări pe cât posibil cooperarea prevăzută de Acordul ITER, până la finalizarea de către fiecare dintre aceștia a tuturor procedurilor interne necesare înainte de ratificarea, acceptarea sau aprobarea Acordului ITER.

(3) Articolul 4 din Aranjamentul privind aplicarea provizorie exprimă angajamentul semnatarilor de a respecta, în măsura în care actele cu putere de lege și normele administrative naționale o permit, condițiile Acordului ITER, până la intrarea în vigoare a acestuia.

(4) Articolul 1 din Acordul ITER prevede că sediul Organizației Internaționale ITER pentru Energia pentru Fuziune în vederea punerii în aplicare comune a proiectului ITER ("Organizația ITER") se află la St Paul-lez-Durance, Bouches-du-Rhône, Franța.

(5) Ca parte gazdă a ITER, Euratom are responsabilități speciale pentru a asigura punerea în aplicare în timp util a proiectului ITER.

(6) Acordurile încheiate de Comunitate angajează instituțiile Comunității și statele membre.

(7) În conformitate cu articolul 192 din tratat, statele membre facilitează îndeplinirea sarcinilor Comunității.

(8) Comisiei îi este conferită competența de a încheia acorduri internaționale în temeiul articolului 101 din tratat, Comisiei revenindu-i, de asemenea, sarcina de a asigura aplicarea provizorie a acordurilor respective în conformitate cu aprobarea dată de Consiliu,

ADOPTĂ PREZENTA DECIZIE:

Articol unic

În cadrul Comunității, Organizația ITER, în capacitatea sa provizorie:

(a) beneficiază de capacitatea juridică necesară pentru (i) a încheia contracte, în special pentru angajarea de personal, (ii) a dobândi, deține și înstrăina bunuri imobile și mobile, (iii) a obține licențe și (iv) a sta în justiție (capacitate procesuală) în măsura în care acest lucru este necesar pentru îndeplinirea activităților destinate punerii în aplicare în timp util a proiectului ITER până la înființarea oficială a Organizației ITER; se ia act de faptul că toate drepturile și obligațiile asumate de Organizația ITER în capacitatea sa provizorie continuă să existe ca drepturi și obligații ale Organizației ITER în conformitate cu termenii Acordului ITER atunci când Organizația ITER este înființată oficial;

(b) beneficiază, împreună cu personalul său și reprezentanții semnatarilor, pe teritoriile statelor membre, de privilegiile și imunitățile prevăzute de Acordul privind privilegiile și imunitățile Organizației Internaționale ITER în vederea punerii în aplicare comune a proiectului ITER, în special în ceea ce privește impozitarea, imigrația și înregistrarea, până la înființarea oficială a Organizației ITER;

(c) se conformează dispozițiilor Acordului ITER; în special respectă actele cu putere de lege și normele administrative naționale aplicabile ale statului gazdă în domeniul sănătății și securității publice și la locul de muncă, securității nucleare, protecției împotriva radiațiilor, acordării licențelor, substanțelor nucleare, protecției mediului și protecției împotriva actelor săvârșite cu rea credință.

Prezenta decizie se adresează statelor membre.

Adoptată la Bruxelles, 17 noiembrie 2006.

Pentru Comisie

Janez Potočnik

Membru al Comisiei

--------------------------------------------------